ช ทวี โชว์ 9 เดือนกำไรสุทธิ 53.62 ล้านบาท
ตอกย้ำธุรกิจเข้าสู่โหมดปกติ งานในมือแน่น 1,896 ล้าน
17 พ.ย. 2562

ตอกย้ำธุรกิจเข้าสู่โหมดปกติ งานในมือแน่น 1,896 ล้าน
นายสุรเดช ทวีแสงสกุลไทย กรรมการผู้จัดการใหญ่ และประธานเจ้าหน้าที่บริหาร บริษัท ช ทวี จำกัด (มหาชน) (CHO) เปิดเผยว่า ผลการดำเนินงานไตรมาส 3/62 บริษัทและบริษัทย่อยมีกำไรสุทธิ 15.62 ล้านบาท ส่วนผลการดำเนินงานในงวด 9 เดือนแรกของปี 2562 บริษัทฯและบริษัทย่อยมีกำไรสุทธิ 53.62 ล้านบาท ซึ่งถือเป็นการตอกย้ำให้เห็นถึงแนวโน้มธุรกิจที่กลับเข้าสู่โหมดปกติ
ปัจจุบันบริษัทฯมีงานในมือรอรับรู้รายได้ (Backlog) จำนวน 1,896 ล้านบาท ที่ทยอยรับรู้ในช่วงที่เหลือของปีนี้อีก 168 ล้านบาท และส่วนที่เหลือรับรู้ในปี 2563 ผลักดันผลการเนินงานเติบโตอย่างต่อเนื่อง
ทั้งนี้ ภาพรวมธุรกิจของบริษัทฯเริ่มกลับเข้าสู่ภาวะปกติแล้ว จากงานในมือที่เพิ่มขึ้น และยังมีงานใหม่ที่อยู่ระหว่างรอประมูลกว่า 2,000 ล้านบาท แบ่งเป็น รถลำเลียงอาหารสำหรับเครื่องบิน สายการบินของดูไบมูลค่าประมาณ 250 ล้านบาท และการประมูลงานเช่ารถโดยสารของบริษัท ขนส่ง จำกัด (บขส.) และองค์การขนส่งมวลชนกรุงเทพ (ขสมก.) จำนวน 257 คัน มูลค่าโครงการรวม 1,826 ล้านบาท โดยคาดว่าจะเปิดประมูลในช่วง เดือน มกราคม 2563 นี้ ซึ่ง CHO จะเข้าร่วมประมูลกับกิจการร่วมค้า (JV)
ด้านอัตราส่วนทางการเงินทั้งผลการดำเนินงานและฐานะทางการเงินมีแนวโน้มปรับตัวดีขึ้นจากปีก่อน โดยหนี้สินที่มีภาระดอกเบี้ยต่อส่วนของผู้ถือหุ้น หรือ (Interest-Bearing Debt to Equity Ratio) เหลือเพียง 2.11 เท่า
เขากล่าวอีกว่า ในส่วนการขยายศูนย์ซ่อมบำรุง "สิบล้อ 24 ชม." ปีนี้คาดว่าจะขยายเพิ่มอีก 2 แห่งที่สุราษฎร์ธานี และสุวรรณภูมิ จากเดิมมีเพียง 1 แห่งที่ชลบุรี และในช่วงปี 2563-2565 คาดว่าจะเพิ่มอีกประมาณ 5 แห่งทั่วประเทศ